REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/108-23

30. april 2023. godine

B e o g r a d

ZAPISNIK

11. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. APRILA 2023. GODINE

Sednica je počela u 11,00 časova.

Sednici je predsedavao mr Dejan Radenković, predsednik Odbora.

Pored predsedavajućeg, sednici su prisustvovali: Veroljub Arsić, Živan Bajić, Miodrag Gavrilović, Tijana Davidovac, Zoran Zečević, Dalibor Jekić, Života Starčević, Zoran Tomić, članovi Odbora.

Sednici su prisustvovali zamenici odsutnih članova Odbora: Milosav Milojević (zamenik člana Odbora dr Aleksandre Tomić), Nikola Radosavljević (zamenik člana Odbora Dragomira Karića), Uglješa Marković (zamenik člana Odbora Snežane Paunović) i Radovan Tvrdišić (zamenik člana odbora mr Ninoslava Erića).

Sednici nisu prisustvovali članovi Odbora: Pavle Grbović, Nebojša Zelenović, Zoran Sandić i Đorđe Stanković i niti njihovi zamenici.

Sednici su prisustvovali i narodni poslanici koji nisu članovi Odbora: Nataša Jovanović i Jelena Milivojević.

Sednici su, na poziv predsednika, prisustvovali iz Ministartva turizma i omladine Uroš Kandić, državni sekretar; ispred Ministarstva privrede: Darko Mitrović, državni sekretar, Dušan Vučković, Dragan Ugričić, Biljana Žarković, pomoćnici ministra, Nikola Vitas, v.d pomoćnik ministra i viši savetnici Lucija Dujović, Irena Bulatović i Dijana Stojković.

Na predlog predsednika, Odbor je većinom glasova (10 "za", 2 „nije glasalo“) utvrdio sledeći

D n e v n i r e d

1. Razmatranje Informacije o radu Ministarstva turizma i omladine za period od 22. oktobra 2022. godine do 31. decembra 2022. godine (10 broj 02-145/23 od 27. januara 2023. godine);
2. Razmatranje Informacije o radu Ministarstva privrede za period januar – mart 2023. godine (10 broj 02-778/23 od 20. aprila 2023. godine);
3. Razmatranje Izveštaja Ministarstva privrede o stanju postupka privatizacije za januar 2023. godine (10 broj 02-319/23 od 20. februara 2023. godine);
4. Razmatranje Izveštaja Ministarstva privrede o stanju postupka privatizacije za februar 2023. godine (10 broj 02-319/23-1 od 17. marta 2023. godine);
5. Razmatranje Izveštaja Ministarstva privrede o stanju postupka privatizacije za mart 2023. godine (10 broj 02-319/23-2 od 5. aprila 2023. godine).

Pre prelaska na rad prema utvrđenom dnevnom redu, Odbor je jednoglasno usvojio zapisnik Sedme sednice Odbora.

Na predlog predsednika, Odbor je većinom glasova (11 "za", 1 „protiv“ odlučio da objedini raspravu o 2, 3, 4 i 5. tački dnevnog reda.

**Prva tačka dnevnog reda:** Razmatranje Informacije o radu Ministarstva turizma i omladine za period od 22. oktobra 2022. godine do 31. decembra 2022. godine

Pre prelaska na rad po dnevnom redu, predsednik Odbora mr Dejan Radenković, je podsetio da u skladu sa članom 229. Poslovnika Narodne skupštine, Odbor o radu minstarstva jednom u tri meseca informiše ministar, a o zaključcima Odbora povodom podnete informacije, Odbor podnosi izveštaj Narodnoj skupštini.

U uvodnim napomenama, Uroš Kandić državni sekretar u Ministarstvu turizma i omladine je podsetio da je Ministarstvo turizma i omladine po novom Zakonu o ministarstvima jedan o tri pravna naslednika Ministarstva turizma, trgovine, i telekomunikacija, a pridodat je i resor omladine. U izveštajnom periodu oktobar – decembar 2022. godine su nastavljene aktivnosti koje su prethodni državni organi obavljali. Nakon formiranja Ministarstvo se suočilo sa izazovom zamenskih putovanja i istakao je, da je u godinama kovid pandemije da bi smo pomogli turističku privredu omogućeno je turističkim agencijama da odlože svoje obaveze prema putnicima. Potpisani su ugovori između putnika i turističkih agencija i do kraja 2022. godine agencije su uspele da vrate 6.167.000 evra duga, a dve agencije su iskazale nelekidvidnost ali su posedovale garancije putovanja. Garancije su otvorene neki putnici su ostvarili svoja prava, neki su još uvek u postupku ostvarenja svojih prava. U poslednjem tromesečju prošle godine doneta je nova Uredba Vlade o davanju vaučera za korišćenje godišnjeg odmora u Srbiji i da se na osnovu Uredbe prijavilo 3062 ugostitelja. Vaučeri su podeljeni i već je počela realizacija vaučera i dobili smo saglasnost za još 100.000 vaučera. U poslednjem tromesečju 2022. godine nastavljeni su poslovi na kapitalnoj turističkoj infrastrukturi. Započet je projekat izgradnje marine na lokalitetu Srebrnog jezera vrednost radova je dva miliona evra i u postupku je dobijanje lokacijskih dozvola. Kada je u pitanju kapitalna infrastruktura krajem prošle godine smo izdvojili na osnovu dogovora Saveta za BDP 31 projekat. Za opštine koje imaju spremne građevinske dozvole opredeljeno je 636 miliona dinara iz budžeta za turističku infrastrukturu na Podunavlju koja je od izuzetnog značaja za turizam, posebno kruzing industriju. Počelo je uređenje sportsko rekreativnog keja u Novom Sadu, auto kampa sa dodatnim sadržajima u Opštini Kovin koja ima oko 50 km svoje obale uz Dunav, radiće se biciiklistička staza koja ide iz opštine Bela Crkva od Vračevog gaja do Stare Palanke, a zatim će da se nastavi sa druge strane Dunava teritorijom opštine Veliko Gradište, od Ramske tvrđave do Srebrnog jezera tako da se to možemo smatrati jednom biciklističkom stazom. U tom delu Srbije nalaze se i presecaju Eurovelo staze koje su veoma važne na mapi Evrope. Radi se na novoj staretegiji za razvoj turizma za narednih deset godina, a u Sektoru za omladinu doneta je nova Strategija za razvoj omladine i počela je izrada novog Zakona o omladini radimo i na novoj Strategiji razvoja turizma za narednih deset godina.

U diskusiji, narodni poslanici su postavili pitanja, izneli stavove i mišljenja i dali predloge i sugestije.

Postavljena su sledeća pitanja:

* može li Ministarstvo turizma i omladine da napravi jednu proceduru i metodologiju kako treba da se odvijaju đačke eksurzije;
* da li postoji mogućnost da ukoliko đaci na ekskurziji u instranstvu imaju neadekvatan tretman da država preko svojih ministarstava reaguje da đaci dobiju adekvatan smeštaj i adekvatan tretman uz refundaciju troškova od same agencije ili na neki drugi način;
* postoji li neka metodologija koju ministarstva primenjuju u izradi izveštaja o radu na osnovu čega bi mogli da ih razmatramo;
* kakve su mogućnosti za obnovu objekata „Karađorđev dom“ u Rači, „Staro zdanje“ u Aranđelovcu kao i kompleksa Oplenac.

Istaknuto je da su pojedine turističke agencije zlouptrebile Uredbu o odloženim putovanjima i da bi trebalo postupiti u skladu sa ovlašćenjima koja ima Ministarstvo. Pojedine turističke agencije nisu davale ponude koje su u bile u skladu sa ranije zaključenim ugovorima. Menjali su ročnosto, odnosno dužinu putovanja, a za putovanja u vrednosti sto hiljada dinara je trebalo doplati 300 do 400 hiljada dinara. Uredba ne može da se primenjuje bez volje oba ugovarača. Inspekcijske službe treba da provere rad agencija i postupe u skladu sa ovlašćenjima. Istaknuto je očekivanje da ćemo u sledećoj raspravi o radu ministarstva da dobijemo podatke od inspecijskih službi.

Istaknuto je da da treba da se poštuje član 229. Poslovnika Narodne skupštine gde se navodi da ministar informiše Odbor o radu ministarstva. Navedno je da postoje problemi sa maturantskim eksurzijama. Naveden je primer ekskurzije u Rimu da đaci imaju nejednak tretmana, a plaćaju istu cenu. Istaknuto je da nije samo važan broj podeljenih vaučera već i kvalitet pruženih usluga, standardizacija.

Navedeno je da bi na narednim sednicama trebali da se upoznamo sa planovima Ministarstva turizma. Važno je i da se lokalne samouprave upoznaju sa planovima da bi se na vreme uključili u projekte i da bi došli do ravnomernijeg razvoja turizma u celoj Srbiji. U Aranđelovcu postoji objekat koji je trebao da se uključi u zdravstveni turizam ali je sada zapušten. Zadužbina Obrenovića, hotel „Staro zdanje“ se nalazi u fazi rušenja i jedan deo objekta je zapaljen. Hotel „Šumadija“ je privatizovan i ništa se ne dešava, hotel „Izvor“ ima akva park koji koriste samo interni gosti zbog problema između vlasnika i lokalne samouprave. Navedeno je da selo u blizini Garaškog jezera, odakle cela opština crpi vodu, nema pijaću vodu, a žele da se bavi turizmom. Sportski ribolov na Garaškom jezeru i lovni turizam na Bukulji ne mogu da se odvijaju jer je most preko jezera zatvoren. Navedeno je da u Aranđelovcu postoji problem pasa lutalica. Istanut je značaj vinskog i zdravstvenog turizma.

Izneto je da su za obnovu parka Bukovičke banje u Aranđelovcu izdvojena velika sredstva, uloženo je u nove staze, rasvetu i uređenje zelenih površina, izvršena je rekonstrukcija Pavinjona Knjaz Miloš. Tokom ove godine započeti su radovi na rekonstrukcji hotela „Šumadija“, a uskoro se očekuje i prezentacija idejnog rešenja projekta potpune obnove hotela „Staro zdanje“. Za rekonstrukciju bolnice koja se koristi za lečenje šećernih bolesti je opredeljeno oko osam miliona evra, a planirano je šest miliona evra za opremu. Investitor koji je kupio hotel „Šumadiju“ dobio je dozvole i počeće sa gradnjom i uložiće oko 40 miliona evra za rekonstrukciju hotela i za novi hotel koji je predviđen. Hotel „Staro zdanje“ koji je bio prodat investitoru nije uložio ništa u rekonstrukciju, lokalna samouprava je uspela da otkupi zdanje i u toku je rekonstrukcija krova koji je bio zapaljen, a izdvojeno je i oko 17 miliona dinara za izradu idejnog rešenja za rekonstrukciju hotela u nekom narednom periodu. Na izletištu Bukulja je obnovljen restoran i veoma je posećen. Akva park je privatno vlasništvo i vlasnik ima pravo da ga iznajmljuje i daje na korišćenje kako on to želi. Planiranom rekonstrukcijom u iznosu od 200 miliona dinara meštani sela Garaše i okolnih sela će u narednih par godina dobiti vodu. Aranđelovac je napravio azil za pse. Ukazano je da je Aranđelovac konkurisao za neke projekte ali nije došlo do realizacije. Rekonstrukcija Žućinog parkića je urađena iz donacije ali to je jako malo. Apelovao bih na Ministarstvo da ubuduće više posveti pažnje Aranđelovcu.

Istaknuto je da bi ministarstvo trebalo da podnese izveštaj šta će biti sa objektima koji su značajni za razvoj turizma u Šumadiji, „Karađorđev dom“ u Rači, „Staro zdanje“ u Aranđelovcu, kompleks Oplenac.

Navedeno je da je Jagodina je doživela turističku ekspanziju u poslednjih 10-15 godina. Istaknut je značaj razvoja turističke infrastrukture i razvoj infrastrukture duž Dunava. Ministar građevinarstva, saobraćaja i infrastrukture je najavio projekte rekonstrukcije, izgradnje i dogradnje novih luka, novih pristaništa duž Dunava što će dodatno pojačati naše mesto na turističkoj mapi Dunava, i ne samo Dunava već čitave Evrope. Treba nastaviti sa razvojem turizma i na planinama, banjama i gradovima i istaknuto je da bi Ministarstvo trebalo da podrži i projekte vezane za razvoj turizma u Jagodini. U Jagodini se sada završavaju zatvoreni bazeni, a postoje i drugi projekti i svaka podrška je značajna. Turističko tržište ne zavisi samo od Ministarstva turizma i omladine već i od rada mnogih drugih resora. U Pomoravskom okrugu nema dovoljno turistički inspektora i treba raditi više u tom pravcu da bi se uspostavio red u turizmu.

Navedeno je da je izveštaj sažetak svega što je Ministarstvo radilo u prethodnom periodu. Turizam jeste bitan za razvoj naše države i istaknuto je da je važan i razvoj seoskog turizma. U Kruševcu gde nije bilo nijedno kategorisano seosko domaćinstvo danas ih ima na stotine i to je karakteristično i za Aranđelovac. Ministarstvo mora da pooštri kontrolu na terenu kako bi građani bili zadovoljni uslugama koje se pružaju. Ministarstvo je prepoznalo Jastrebac kao jedan od velikih potencijala koji sada ima i avantura park. Hoteli koji su propadali nekada danas su renovirani, a postoje i novi hoteli. Izmenjen je urbanistički plan, planirana je ski staza i dodatni sadržaji, a i jezero je sanirano. Sugerisano je da se pomogne da deo Srbije, Prijepolje, Priboj, koji je kraj sa očuvanom prirodom, tradicijom, sa velikim brojem domaćinstava koji rade kvalitetne domaće proizvode reši pitanje hotela i doma „Boška Buhe“. Potencijal tog kraja treba iskoristi što je bolje moguće i treba da se uključe i Ministarstvo turizma i omladine, Ministarstvo kulture, Ministarstvo privrede i Ministarstvo građevinarstva, saobraćaja i infrastrukture. Ukazano je potrebna detaljnija rasprava o nekim temama da se to iniciraja predsedniku odbora.

Ministarstvo je prepoznalo sve ono što je srž daljeg razvoja turizma i istaknuto je da je na 44. Sajmu turizma učestvovalo preko 350 izlagača iz 33 zemlje i Srbija je dostigla 2,5 milijarde evra direktnih prihoda od turističke delatnosti i taj iznos može da se poveća. Na Sajmu turizma strateški partner je bila Kina, a u turističkoj organizaciji Kine predstavljena je turistička ponuda Srbije i kineski državljani u velikom broju posećuju našu zemlju. Uspostavljene su direktne linije sa dve kineske destinacije Peking i Šangaj. Strategija za razvoj turizma koja je napravljena do 2025. godine je odlična ali bi je trebalo prilagoditi ovom novom momentu jer su se razvili novi vidove turizma koji nisu bili ranije aktuelni. Naše autohtone proizvode, naše etničko i kulturno nasleđe promovisani su kroz manifestacije širom Srbije. Sada imamo veliki broj posećenih manifestacija koje se održavaju širom Srbije. Kulturno i etno nasleđe je srž promocije turizma Srbije to je pokazao upis Zlakuse kao grnačerske prestonice i Srpskog kola na Uneskovu listu nematerijalnog kulturnog nasleđa. Pored seoskog turizma koje se razvilo, banja, planinskih centara važno je da razvijamo i druge grane turizma. Obnovljeni su kapaciteti u Aranđelovcu, Bukovička banja, Vrnjačka banja, Zlatibor, Palić, Zlatar, nacionalni parkovi, Kopaonik, Tara, Fruška gora. Važno je podržati dalje konstituisanje turističkih regija. Značajni prihodi se očekuju od vinskog turizma, a nova grana turizma je speološki turizam važna je svaka lokacija koja može da doprinese prihodu.

Navedeno je da je za objekat „Staro zdanje“ u Aranđelovcu koje je važno kulturno nasleđe za Republiku Srbiju, rešeno pitanje imovinsko pravnih odnosa. Staro zdanje i Karađorđev dom u Rači su u evidenciji Ministarstva kulture koje će po izradi elaborata da da viši stepen zaštite za oba objekta. Nakon toga će se za te objekte opredeliti sredstva za rekonstrukciju. Istaknuto je da je udruženje Pećina Srbije podnelo zahtev za izgradnju Vizitorskog centra u okviru same pećine i Ministarstvo treba da obrati pažnju na ovaj projekat. Specijalna bolnice Bukovička banja je jako značajna za Aranđelovac i jedina se bavi lečenjem dečijeg dijabetesa u Srbiji ima sve popunjene kapacitete, dobiće nove smeštajne kapacitete, novi opremljeni deo i rekonstruisani bazen. Ova bolnica je jedina bolnica u Srbiji koja je kategorisana na maksimalan broj godina, a to je 7 godina.

Predsednik Odbora, mr Dejan Radenković je istakao da na sednicama Odbora uvek ističe član 229. Poslovnika Narodne skupštine u kome se navodi da ministar obrazlaže informaciju o radu ministarstva. Predsednik je istakao da je otvoren za inicijative za održavanje tematskih sednica, javna slušanja i sednice van sedišta. Istakao je da se svaki predlog uputi u pisanoj formi sekretaru Odbora.

U odgovoru na postavljena pitanja i izneta mišljenja istaknuto je, da će inspekcija dobiti nalog da podnese izveštaj koji je broj agencija zloupotrebio Uredbu Vlade o zamenskim putovanjima. Takođe je istakao da je akcija podele vaučera veoma važna za domaći turizam. Kada su u pitanju ekskurzija u Rimu u toku je inspekcijski nadzor i da će biti adekvatnih sankcija prema turističkoj agenciji ukoliko je bilo propusta.

U diskusiji su učestvovali narodni poslanici Veroljub Arsić, Miodrag Gavrilović, mr Dejan Radenković, Zoran Zečević, Milisav Milojević, Dalibor Jekić, Života Starčević, Zoran Tomić, Nataša Jovanović i Jelena Milivojević i državni sekretar Uroš Kandić.

Odbor je većinom glasova (10 "za", 1 "nije glasao“) prihvatio Informaciju o Ministarstva turizma i omladine za period od 22. oktobra 2022. godine do 31. decembra 2022. Godine.

**Druga, treća, četvrta i peta tačka dnevnog reda:** Informacija o radu Ministarstva privrede za period januar – mart 2023. godine, Izveštaj Ministarstva privrede o stanju postupka privatizacije za januar 2023. godine, Izveštaj Ministarstva privrede o stanju postupka privatizacije za februar 2023. godine, Izveštaj Ministarstva privrede o stanju postupka privatizacije za mart 2023. godine.

U uvodnoj napomeni Darko Mitrović, državni sekretar u Ministarstvu privrede, istakao je da i Ministarsvo privrede ima učešće u razvoju turističke infrastrukture jer u okviru Sektora za investicije u infrastrukturne projekte ministarstvo interveniše svake godine kod lokalnih samouprava sa 400 - 500 miliona dinara. Ove godine od 21 lokalne samouprave 12 ili 13 lokalnih samouprava Ministarstvo ima u razdelu razvoja turističke infrastrukture učešće. Srbija treba da se okrene sebi u ovom segmentu i treba da razvija nacionalni turizam i treba istaći turističke potencijale. U vezi informacije o radu Ministarstve privrede i informacijama o privatizacije za januar, februar i mart 2023. godine sve je navedeno u izveštajima i predstavnici svih sektora su prisutni na sednici Odbora i mogu odgovarati na pitanja.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* koji su elementi o kojima je razgovarano u vezi sa projektom Faktor razvoja konkurentnosti koji su fokusi, kako je ocenjena konkurentnost;
* da li postoji analiza koji deo našeg tržišta jeste usaglašen prema pravilniku EU o usaglašenosti industrijskih proizvoda i da li su poznata pravila po kojima treba da se usaglasi sa IPA 21 i koje su bile teme razgovora na sastancima koji su održani;
* kakav je status privrednih preduzeća na KiM, kojih ima 12 po izveštaju;
* u kom pravcu ide saradnja nauke i privrede;

U izveštajima nema informacije vezane za status i trenutno stanje u vezi „Energetike“ Kragujevac. Navedena su četiri preduzeća od strateškog značaja za državu i potrebno je više informacija o statusu tih preduzeća. U izveštajima je naznačeno da je UPPR u pitanju, ali kakvi su bilansi, koliko trenutno ima zaposlenih u kojim preduzećima, koliki je gubitak, obaveze u ovom trenutku, potraživanja da se vidi u kom pravcu ide preduzeće posle određenog vremenskog perioda kako bi smo videli da li preduzeća idu u dobrom pravcu ili ne pošto su od strateškog značaja za državu. U strateški bitna preduzeća treba da se uvede i „Energetika“ iz Kragujevca.

U diskusiji je istaknuto da država treba da bude partner sa privatnim kompanijama. Konkurentnost na tržištu je važna i treba da se pomognu savesni poslodavci, a da se ili kazne ili da postoji preventivna mera za one koji nisu savesni. Izneto je mišljenje da nemamo konkurentnu privredu i da su cene na tržištu kod nas veće nego u okruženju. Postoji mogućnost da se interveniše na tržištu sa različitih aspekata da bi bili konkurentni na tržištu sa nižim cenama. Pomoć privredi i subvencionisanost treba da bude uslovljena poštovanjem zakona i implementacijom i korišćenjem neobavezujućih ali važnih stepena korisnosti za samo poslovanje kao što u ISO standardi i dr. Izneta je primedba da Privredna komora Srbije mora da obrati pažnju na međunarodne konferencije koje se održavaju pod nazivom Vestern Balkan 6, jer to je retorika Prištine. Istaknuta su četiri projekta: projekat EU za bolje poslovno okruženje, usaglašavanje industrijskih proizvoda prema pravilnicima EU, Internal market program IPA 21 i Policy and legal advice centre to je analiza zakonodavnog i institucionalnog stanja u oblasti elektronike i elektronske opreme i mašine. Naznačeni projekti utiču na razvoj faktora konkurentnosti privrede. Naznačeno je da imamo veliki broj stranih radnika na tržištu i da imamo paralelne ambijente.

Naznačeno je da je važna saradnja Ministarstva privrede i Ministarstva turizma i omladine. Važan je razvoj turističke infrastrukture ali i putne infrasturkture ne samo auto puteva već i puteva između lokalnih samouprava koje su turističke destinacije. Istaknut je značaj manifestacije u Jagodini Dani komedije kao i Muzeja naivne i marginalne umetnosti, a stavljen je akcenat i na vinski turizam. Jagodina ima prepoznatljive proizvođače vina i te lokacije treba da budu pristupačnije u smislu putne infratrukture. Ukazano je da Jagodina ima proizvodnju lakih aviona ali bi trebalo rešiti problem aerodroma.

Istaknuto je da je jedan od bitnih segmenata konkurentnosti privrede povezivanje nauke i privrede dokaz tome su i napori države kada su u pitanju Nacionalni tehnoloških parkovi. Jedan od tih parkova koji će krenuti sa izgradnjom je u Krušecu i biće regionalni tehnološki centar koji ima cilj da ohrabri mlade ljude koji se bave naukom i razvojem novih tehnologija. Možemo biti ponosni na razvoj IKT sektora gde ostvarujemo velike prihode kada je u pitanju izvoz tehnologija, odnosno softverskih rešenja. Treba da se nađe zakonsko rešenje i preduzmu konkretni koraci između dva ministarstva privrede i nauke preduzela. Dualno obrazovanje je dalo rezultate.

U odgovoru na postavljena pitanja i izneta mišljenja, istaknuto je da je važna saradnja privrede i nauke i da treba napraviti plan i konkretizovati saradnju. Dobra je ideja da se koncept dualnog obrazovanja prenese na visokoškolke ustanove. Istaknuto je da nijedan državni organ ne može intervenisati bez kvaltitenog projekta i kvalitetne aplikacije od strane lokalne samouprave. Navedeno je da ministarstvo vodi računa o konkurentnosti domaće privrede u odnosu na sve ostale ulagače u našoj zemlji i to konkretno kroz programe za domaću privredu. Stiče se pogrešan utisak da strane kompanije kada ulažu u našu zemlju imaju poseban tretman ili veće subvencije, ali nije tako, isti su uslovi i za domaće privrednike. Postoje mehanizmi za one koji su savesni u privredi i oni koji nisu i kada se interveniše kroz razne subvencije analizira se svaki privredni subjekt, ne subvencionišemo one privredne subjekte koji zapošljavaju strane radnike već isključivo naše. Ove godine nastavljamo sa investiconim cikulsima u nekoliko segmenta bez obzira na krizu u Evropi zaključeno je dosta ugovora bilo je i stranih ulagača. Cene u tržišnoj ekonomiji reguliše tržište i intervencionizam države nije poželjan.

U diskusiji su učestvovali narodni poslanici Miodrag Gavrilović, Nikola Radosavljević, Zoran Tomić i državni sekretar Darko Mitrović.

a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period januar - mart 2023. godine;

b) Odbor je većinom glasova usvojio Izveštaj Ministarstva privrede o stanju postupka privatizacije za januar 2023. godine;

v) Odbor je većinom glasova usvojio Izveštaj Ministarstva privrede o stanju postupka privatizacije za februar 2023. godine;

g) Odbor je većinom glasova usvojio Izveštaj Ministarstva privrede o stanju postupka privatizacije za mart 2023. godine;

Sednica je zaključena u 13 časova i 08 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać mr Dejan Radenković